Tarybos Reglamentas (EEB) Nr. 2681/74
1974 m. spalio 21 d.
dėl išlaidų, atsiradusių tiekiant žemės ūkio produktus, kaip pagalbą maisto produktais, Bendrijos finansavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 ir 209 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi Bendrija besivystančioms arba stichinių nelaimių ištiktoms šalims suteikia pagalbą maisto produktais ir garantuoja jos finansavimą;
kadangi pagal šiuo metu galiojančias taisykles šios išlaidos yra finansuojamos įvairiais būdais, atsižvelgiant į produktus bei sąlygas, ir jos visiškai priskiriamos Europos Bendrijų bendrojo biudžeto 9 eilutei (skyrius "Su pagalba maisto produktais susijusios išlaidos") arba Europos žemės ūkio orientavimo ir garantijų fondo Garantijų skyriui, arba kiekvienam jų iš dalies;
kadangi ši situacija neleidžia gauti aiškaus bendrosios rinkos politikos susijusiuose sektoriuose išlaidų arba pagalbos maisto produktais politikos išlaidų vaizdo; be to, kadangi tai apsunkina asignavimų valdymą, nes išlaidos turi būti priskirtos arba EŽŪOGF Garantijų skyriui, arba biudžeto 9 eilutei (skyrius "Su pagalba maisto produktais susijusios išlaidos"), arba kiekvienam jų iš dalies;
kadangi išlaidų, padarytų tiekiant žemės ūkio produktus, kaip pagalbą maisto produktais, finansavimo sąlygos įvairiuose sektoriuose turėtų būti suderintos, o dabartinės taisyklės atitinkamai turėtų būti iš dalies pakeistos;
kadangi Bendrija turėtų finansuoti prekių vertę ir įvairiuose įgyvendinimo etapuose padarytas išlaidas, už kurias Bendrija yra atsakinga remiantis minėtą tiekimą reglamentuojančiomis nuostatomis, išskyrus visas valstybių narių patirtas administravimo išlaidas;
kadangi grąžinamąsias išmokas atitinkančios išlaidos turėtų būti priskaičiuotos EŽŪOGF Garantijų skyriui, o kitos išlaidos - įtrauktos į 9 eilutę;
kadangi siekiant palengvinti Bendrijos pagalbos maisto produktais priemonių įgyvendinimą pageidautina, kad pagal EŽŪOGF nustatytą sistemą būtų sukurta 9 eilutei priskiriamų išlaidų avansinių mokėjimų sistema;
kadangi reikėtų priimti nuostatą dėl įgyvendinimo taisyklių nustatymo, jei tokių prireiktų,
PRIĖMĖ ŠĮ REGLAMENTĄ:
1 straipsnis
Bendrija finansuoja visas išlaidas, išskyrus administravimo, Bendrijos padarytas pagal Tarybos reglamentus tiekiant žemės ūkio produktus, kaip pagalbą maisto produktais, ir vykdant Tarybos sudarytų konvencijų bei sutarčių nulemtus įsipareigojimus, kurios Bendrijai pereina remiantis minėtą tiekimą reglamentuojančiomis nuostatomis.
Ši tvarka yra taikoma toms ankstesnėje pastraipoje paminėtoms valstybių narių išlaidoms, kurios padarytos nuo 1975 m. sausio 1 d.
2 straipsnis
1. Išlaidų dalis, atitinkanti tam tikslui pagal Bendrijos taisykles nustatytas eksporto grąžinamąsias išmokas, priskaičiuojama EŽŪOGF Garantijų skyriui.
2. 1 straipsnyje minimos išlaidos, be šio straipsnio 1 dalyje paminėtų grąžinamųjų išmokų, įtraukiamos į 9 eilutę (skyrius "Su pagalba maisto produktais susijusios išlaidos").
3 straipsnis
1. Valstybės narės paskiria departamentus ir įstaigas, kurioms suteikiama mokėjimų, susijusių su šiame reglamente minimomis išlaidomis, atlikimo teisė. Kol tai dar nepadaryta, jos kuo greičiau informuoja Komisiją apie tokių departamentų bei įstaigų statusą ir supažindina su jų darbą reglamentuojančiomis administravimo bei apskaitos taisyklėmis bei kasmet pateikia jų arba atitinkamų priežiūros institucijų parengtą ataskaitą arba ataskaitos dalį apie išlaidas.
2. Komisija, pasitarusi su Reglamento (EEB) Nr. 729/70 [2] 11 straipsnyje nurodytu komitetu, šių išlaidų atžvilgiu:
- valstybėms narėms periodiškai arba jų prašymu skiria avansus,
- remdamasi jai pateiktais patvirtinančiais dokumentais tikrina valstybių narių sąskaitas.
4 straipsnis
Šiame reglamente minimoms išlaidoms taikomos Reglamento (EEB) Nr. 729/70 8 ir 9 straipsnių nuostatos.
5 straipsnis
Prireikus Reglamento (EEB) Nr. 729/70 13 straipsnyje nustatyta tvarka priimamos šio reglamento įgyvendinimo taisyklės.
6 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1974 m. spalio 21 d.